勇烈侯廟
作者：呂陶
朝代：宋

paragraphs: 唐衰中原亂，賊據西南疆。
號令不出畿，疇能禦彊梁。
楊侯仗直忠，寶劍凌穹蒼。
誓將掃妖祲，得以完金湯。
嘗膽過勾踐，食羮如樂羊。
嚴顔頸未斷，霽雲指何傷。
衆寡固不敵，歳月亦已長。
孤城屹然峙，鋒鋭莫可當。
譬如泛巨海，難以一葦航。
天心未厭悔，人意忽蒼黄。
百口同穴瘞，悲雲惨朝陽。
寰區既澄静，往事極凄凉。
封爵加美謚，幽明知寵章。
近世修舊史，筆削嚴否藏。
書曰侯死之，一褒踰繡裳。
彭人念侯德，廟食墓之傍。
水旱毎致禱，豐年屢倉箱。
父老或有言，夜漏猶未央。
見侯出自廟，凛然坐黄堂。
此理實晦昧，有無何渺茫。
子厚羅池神，海俗專祈禳。
乖崖宛丘殯，醉者取滅亡。
英靈果不泯，猶足威一方。
予嘗假州紱，秉笏趨侯墻。
爲侯記諱日，一奠歳率常。
出令避侯名，示民以虔莊。
又欲建高碑，始終載其詳。
俄以罪戾去，慊然視縑緗。
幸此續大句，安能發幽光。
持以遺彭人，庶幾予不忘。